62023CJ0432_RES
Vec C‑432/23
F SCSaOrdre des avocats du barreau de Luxembourg
proti
Administration des contributions directes
(návrh na začatie prejudiciálneho konania, ktorý podal Cour administrative)
Rozsudok Súdneho dvora (druhá komora) z 26. septembra 2024
„Návrh na začatie prejudiciálneho konania – Administratívna spolupráca v oblasti daní – Smernica 2011/16/EÚ – Výmena informácií na požiadanie – Uloženie povinnosti advokátovi poskytnúť informácie – Profesijné tajomstvo advokáta – Článok 7 a článok 52 ods. 1 Charty základných práv Európskej únie“
Základné práva – Rešpektovanie súkromného a rodinného života – Zakotvenie tak v Charte základných práv, ako aj v Európskom dohovore o ľudských právach – Úroveň ochrany zaručená Chartou, ktorá neporušuje úroveň ochrany zaručenú uvedeným dohovorom
(Charta základných práv Európskej únie, článok 7 a článok 52 ods. 3)
(pozri body 47, 48)
Základné práva – Rešpektovanie súkromného a rodinného života – Článok 7 Charty základných práv – Pôsobnosť – Poradenstvo advokáta v oblasti práva obchodných spoločností – Zahrnutie – Uloženie povinnosti advokátovi poskytnúť všetku dokumentáciu a informácie týkajúce sa jeho vzťahov s klientom – Zásah do práva na rešpektovanie komunikácie medzi advokátom a jeho klientom
(Charta základných práv Európskej únie, článok 7; smernica Rady 2011/16)
(pozri body 49 – 52, bod 1 výroku)
Aproximácia právnych predpisov – Administratívna spolupráca v oblasti daní – Smernica 2011/16 – Výmena informácií na požiadanie – Rozsah – Neexistencia ustanovení týkajúcich sa ochrany dôvernosti komunikácie medzi advokátom a jeho klientom – Porušenie rešpektovania súkromného a rodinného života – Neexistencia
(Charta základných práv Európskej únie, Článok 7, článok 51 ods. 1 a článok 52 ods. 1; smernica Rady 2011/16)
(pozri body 59 – 61, bod 2 výroku)
Aproximácia právnych predpisov – Administratívna spolupráca v oblasti daní – Smernica 2011/16 – Výmena informácií na požiadanie – Povinnosti oznamovania informácií a spolupráce uložené advokátom – Vnútroštátna právna úprava vynímajúca z profesijného tajomstva obsah poradenstva v daňových veciach – Uloženie povinnosti advokátovi poskytnúť všetku dokumentáciu a informácie týkajúce sa jeho vzťahov s klientom – Neprípustnosť – Zásah do podstaty práva na rešpektovanie komunikácie medzi advokátom a jeho klientom
(Charta základných práv Európskej únie, Článok 7 a článok 52 ods. 1; smernica 2011/16)
(pozri body 67, 70 – 74, bod 3 výroku)
Zhrnutie
Súdny dvor v rámci návrhu na začatie prejudiciálneho konania rozhodol, že uloženie povinnosti advokátovi, aby poskytol správnemu orgánu všetku dokumentáciu a informácie týkajúce sa jeho vzťahov s klientom v súvislosti s poradenstvom v oblasti práva obchodných spoločností, porušuje základné právo na rešpektovanie komunikácie medzi advokátom a jeho klientom.
Administration des contributions directes (Správa priamych daní, Luxembursko) v reakcii na žiadosť španielskych daňových orgánov na základe smernice 2011/16 (
1
) zaslala v priebehu roka 2022 spoločnosti F SCS, ktorá je advokátskou kanceláriou založenou v Luxembursku, vo forme jednoduchej komanditnej spoločnosti, rozhodnutia, ktorými jej uložila povinnosť poskytnúť všetky dostupné dokumenty a informácie týkajúce sa služieb, ktoré poskytla spoločnosti K, založenej podľa španielskeho práva, v rámci nadobudnutia podniku a majoritného podielu spoločnosti. F odpovedala, že nedisponuje informáciami, na ktoré by sa nevzťahovalo profesijné tajomstvo. Spresnila tiež, že jej mandát v rámci predmetného obchodného prípadu nebol daňovej povahy, ale týkal sa výlučne práva obchodných spoločností. (
2
) Správny orgán jej uložil daňovú pokutu za nevyhovenie rozhodnutiu o uložení povinnosti. F teda podala žalobu o neplatnosť tohto rozhodnutia o uložení povinnosti.
Cour administrative (Odvolací správny súd, Luxembursko) v konaní o odvolaní proti rozsudku Tribunal administratif (Správny súd, Luxembursko), ktorý zamietol žalobu spoločnosti F ako neprípustnú, rozhodol položiť Súdnemu dvoru prejudiciálne otázky, ktoré sa týkajú po prvé uplatniteľnosti článku 7 Charty základných práv Európskej únie (ďalej len „Charta“) na právne poradenstvo advokáta v oblasti práva obchodných spoločností, po druhé platnosti smernice 2011/16 s ohľadom na článok 7 a článok 52 ods. 1 Charty pri zohľadnení neexistencie ustanovení týkajúcich sa ochrany dôvernosti komunikácie medzi advokátom a jeho klientom a po tretie zlučiteľnosti uloženia povinnosti, akým je uloženie povinnosti adresované spoločnosti F (ďalej len „sporné uloženie povinnosti“), s článkom 7 a článkom 52 ods. 1 Charty.
Posúdenie Súdnym dvorom
V prvom rade, čo sa týka pôsobnosti posilnenej ochrany zaručenej článkom 7 Charty, Súdny dvor uviedol, že tak ako článok 8 ods. 1 Európskeho dohovoru o ochrane ľudských práv a základných slobôd (
3
) aj článok 7 Charty zaručuje tajnosť právneho poradenstva, a to tak vo vzťahu k jeho obsahu, ako aj k jeho existencii. Osobitná ochrana, ktorú tieto dva články priznávajú profesijnému tajomstvu advokátov, je odôvodnená skutočnosťou, že advokátom je zverená základná úloha v demokratickej spoločnosti, a to obrana osôb podliehajúcich súdnej právomoci. Táto základná úloha zahŕňa na jednej strane požiadavku, že každá osoba podliehajúca súdnej právomoci musí mať možnosť slobodne sa obrátiť na svojho advokáta, a na druhej strane tomu zodpovedajúcu požiadavku lojality advokáta voči svojmu klientovi. Z uvedeného vyplýva, že na právne poradenstvo advokáta sa vzťahuje posilnená ochrana, ktorú článok 7 Charty zaručuje komunikácii medzi advokátom a jeho klientom, bez ohľadu na to, ktorej oblasti práva sa týka. Z toho vyplýva, že rozhodnutie, ktorým sa advokátovi ukladá povinnosť poskytnúť správnemu orgánu všetku dokumentáciu a informácie týkajúce sa jeho vzťahov s klientom v súvislosti s poradenstvom v oblasti práva obchodných spoločností, predstavuje zásah do práva na rešpektovanie komunikácie medzi advokátom a jeho klientom zaručeného týmto článkom.
V druhom rade, čo sa týka platnosti smernice 2011/16 s ohľadom na článok 7 a článok 52 ods. 1 Charty, Súdny dvor poukázal na to, že normotvorca Európskej únie na účely výmeny informácií na požiadanie podľa smernice 2011/16 (
4
) iba určil povinnosti, ktoré majú členské štáty voči sebe navzájom, a oprávnil ich nevyhovieť žiadosti o informácie, ak je vykonanie požadovaných zisťovaní alebo zber predmetných informácií v rozpore s ich právnymi predpismi. Ponechal tak najmä na členských štátoch, aby zabezpečili, že ich vnútroštátne postupy uplatňované na získavanie informácií na účely tejto výmeny budú dodržiavať Chartu, predovšetkým jej článok 7. Z uvedeného vyplýva, že skutočnosť, že právna úprava výmeny informácií na požiadanie podľa smernice 2011/16 neobsahuje nijaké ustanovenia týkajúce sa ochrany dôvernosti komunikácie medzi advokátom a jeho klientom v rámci získavania informácií, ktoré prislúcha dožiadanému členskému štátu, neznamená, že táto smernica porušuje článok 7 a článok 52 ods. 1 Charty.
Napokon v treťom rade, čo sa týka zlučiteľnosti uloženia povinnosti, o aké ide vo veci samej, s článkom 7 a článkom 52 ods. 1 Charty, Súdny dvor pripomenul, že článok 7 Charty zaručuje tajnosť právneho poradenstva advokáta, pokiaľ ide o jeho existenciu a obsah. Osoby, ktoré sa radia s advokátom, môžu teda odôvodnene očakávať, že ich komunikácia zostane súkromná a dôverná a okrem výnimočných situácií môžu mať dôveru v skutočnosť, že ich advokát bez ich súhlasu neprezradí nikomu to, že sa s ním radili. Práva zakotvené v článku 7 Charty nie sú však absolútnymi výsadami, ale musia sa vnímať vo vzťahu k ich úlohe v spoločnosti. Ak totiž vyplýva z článku 52 ods. 1 Charty, Charta pripúšťa obmedzenia výkonu týchto práv, najmä pokiaľ tieto rešpektujú podstatu uvedených práv.
V prejednávanom prípade je sporné uloženie povinnosti založené na vnútroštátnej právnej úprave, podľa ktorej sa na poradenstvo a zastupovanie poskytnuté advokátom v oblasti daní nevzťahuje posilnená ochrana, ktorú komunikácii medzi advokátom a jeho klientom zaručuje článok 7 Charty, s výnimkou prípadov, keď klientovi hrozí trestné stíhanie. Táto právna úprava však tým, že vyníma takmer v celom rozsahu z tejto ochrany obsah poradenstva, ktoré advokát poskytuje v daňových veciach, teda celé odvetvie práva, v ktorom môžu advokáti radiť klientom, vedie k narušeniu samotnej tejto ochrany v tomto odvetví práva. Sporné uloženie povinnosti týkajúce sa všetkej dokumentácie, ktorá nesúvisí s oblasťou daní, ešte viac zväčšuje rozsah zásahu do podstaty práva chráneného článkom 7 Charty. Za týchto podmienok treba konštatovať, že takáto vnútroštátna právna úprava, ako aj jej uplatnenie v prejednávanej veci prostredníctvom sporného uloženia povinnosti, ktoré sa vôbec neobmedzuje na výnimočné situácie, zasahujú samotným rozsahom vyňatia profesijného tajomstva advokáta, ktoré umožňujú vo vzťahu ku komunikácii medzi advokátom a jeho klientom, do podstaty práva zaručeného článkom 7 Charty. Z toho vyplýva, že uloženie povinnosti, o aké ide vo veci samej, porušuje podstatu práva na rešpektovanie komunikácie medzi advokátom a jeho klientom, a preto predstavuje zásah do tohto práva, ktorý nemožno odôvodniť.
(
1
)	Smernica Rady 2011/16/EÚ z 15 februára 2011 o administratívnej spolupráci v oblasti daní a zrušení smernice 77/799/EHS (Ú. v. EÚ L 64, 2011, s. 1).
(
2
)	Článok 177 ods. 2 loi générale des impôts du 22 mai 1931 (Všeobecný daňový zákon z 22. mája 1931) (Mémorial A 1931, č. 900) zakazuje advokátovi, ktorému je určená žiadosť o oznámenie informácií správnemu orgánu, odmietnuť prístup k tomu, čo mu je zverené pri výkone jeho povolania, pokiaľ ide o skutočnosti, o ktorých sa dozvedel pri poskytovaní poradenstva alebo zastupovania v daňových veciach, ibaže by išlo o otázky, ktorých zodpovedanie by vystavilo jeho mandanta riziku trestného stíhania.
(
3
)	Podpísaný v Ríme 4. novembra 1950.
(
4
)	Kapitola II oddiel I smernice 2011/16.